Ruplan heikentyminen on painanut Venäjällä toimivien suomalaisyhtiöiden kursseja rajusti Helsingin pörssissä tänään. Alkuiltapäivällä esimerkiksi Nokian Renkaat ja Stockmann olivat noin 7 prosentin ja YIT 6 prosentin laskussa. Myös Venäjällä isoa bisnestä pyörittävät Fortum ja SRV ovat noin 3 prosentin laskussa.

-Nokian Renkaat, YIT, Stockmann, SRV, Fortum, Oriola-KD, Tikkurila ja Aspo ovat Helsingin pörssin niin sanottuja Venäjä-yhtiöitä. Ruplan heikentyminen heikentää niiden euroissa raportoitavaa liikevaihtoa rajusti. Toisaalta, jos yhtiöllä on valmistustoimintaa Venäjällä, kuten esimerkiksi Nokian Renkailla, kulutkin joustavat tietysti alaspäin, Inderesin pääanayytikko Sauli Vilén kommentoi Uudelle Suomelle.

Vilén arvioi, että kuluvan vuoden ensimmäinen puolisko on suomalaisten Venäjä-yhtiöiden osalta jo pilalla.

-Kysymys on nyt siitä, meneekö myös toinen vuosipuolisko pilalle. Lyhyen aikavälin näkymä on erittäin haastava kaikille suomalaisille Venäjä-yhtiöille, hän sanoo.

Vilénin mukaan ruplan heikentyminen johtuu Venäjän yleisen talousnäkymän heikentymisestä ja nykyinen poliittinen tilanne ei millään tavalla paranna asiaa. Lisäksi venäläiset kuluttajat ovat nyt entistä varovaisempia.

Suuri kysymysmerkki on se, asettavatko länsimaat Venäjällä talous- tai kauppapakotteita Ukrainan-kriisin vuoksi.

-Ukrainan merkitys itsessään suhteellisen pieni, kyse on kriisin heijastumisesta jo ennestään heikentyneeseen taloustilanteeseen. Kauppapakotteet olisivat kuitenkin äärimmäinen keino ja saisivat Venäjän talouden sakkaamaan kokonaan.

EU:n ulkoministerit kokoontuvat iltapäivällä käsittelemään Ukrainan ja Venäjän kriisiä. Kokous alkaa kello 16 Suomen aikaa.

Venäjän keskuspankki reagoi ruplan heikentymiseen nostamalla ohjauskorkonsa 7 prosenttiin aikaisemmasta 5,5 prosentista. Rupla on tänään heikentynyt noin 1,5 prosenttia suhteessa Yhdysvaltain dollariin.